Dæhli om fotballivet i Storbritannia og Tyskland: - Dette er utrolig annerledes
- Dette er utrolig annerledes. Vi trener veldig mye mer. Mye hardere. Høyere intensitet. Mye mer profesjonelt på alle områder. For meg er det litt rart å oppleve det, men det er perfekt. Det er sånn jeg vil ha det, sier Dæhli til VG. 19-åringen gjør sitt første sitt-ned-intervju etter overgangen fra Cardiff til Bundesliga-klubben Freiburg. Han forteller om den såre avslutningen i Cardiff, og den fine starten i Tyskland. Før intervjuet gjør klubben det klart at Dæhli ikke skal snakke om sin agent Jim Solbakken. - Mer lojal, beskyttende og hardtarbeidende agent finnes ikke, skrev Dæhli på Instagram omtrent da FIFA fastslo at det ikke var grunnlag for å åpne sak mot Solbakken. Bak Dæhli, bare en glassvegg og noen høydemeter unna, ligger gressmatten hvor han kan få sin hjemmedebut i dag. Og det mot den kriserammedestorheten Dortmund, foran 24.000 tilskuere på Schwarzwald-Stadion. - Stemningen her er fantastisk. Å få komme hit og spille fotball på den måten foran så mange folk, det er en drøm, forteller Dæhli.For det er noe med måten Freiburg spiller fotball på som tiltaler Dæhli. Allerede i klubbens andre år på toppnivå, på midten av 90-tallet, fikk de navnet Breisgau-Brasilianer under Volker Finkes (senere sportsdirektør for Ståle Solbakken i Köln) ledelse. - Vi har en egen spillestil som jeg trives utrolig godt med. Jeg føler at jeg blir satset på, sier han. I debuten borte mot Borussia Mönchengladbach fikk han en fri, offensiv rolle. Det ble tap, men Freiburg dominerte kampen – og Dæhli var den som fikk best kritikk i tyske medier. Rollen hans omtales en «ni og en halv»-rolle. - Jeg er ikke 10-er og ikke spiss. Jeg har frihet til å gå ut på sidene og finne rom der. Det var veldig gøy, sier Dæhli. Den gjeve tier-trøyen har faktisk ikke vært i bruk siden 2012. Trener Christian Streich, som så noe streng ut da han møtte pressen i går, har gått hele Freiburg-skolen og ønsker ikke å ha en tier på laget – angivelig fordi det ikke finnes en sånn rolle i laget hans.- Det var aldri et tema å spørre om den. Jeg hørte bare at han ikke hadde gitt ut tieren på veldig lenge. Det er vel fordi vi skal være et lag, og ikke ha én stjerne. Vi er en liten klubb som må stå sammen, sier den norske landslagsspilleren som har fått draktnummer 16. Freiburg am Breisgau er en by med drøye 200.000 innbyggere. Først på slutten av 70-tallet rykket fotballklubben opp i 2. Bundesliga, og på 90-tallet gjorde Volker Finke (trener fra 1991-2007) til et Bundesliga-lag. Siden har klubben kommet raskt tilbake etter tre nedrykk. - Jeg tror vi holder oss. Freiburg er en så liten klubb at man aldri blir stresset. Vi kommer til å spille på samme måte og få støtte av fansen uansett, sier Dæhli. Han lar seg heller ikke stresse av at landslagskollega Martin Ødegaard (16) allerede har kommet til Real Madrid. - Jeg skal være på mitt beste når jeg er 22-23, hvis ikke 24-25-26. Jeg føler meg fortsatt veldig ung. Når jeg ser på lagoppstillinger og ser hvor mange 19-åringer som faktisk spiller i Bundesliga nå, så er det ikke mange. Her er det ekstremt høyt nivå, sier han.Rundt ham er det både små åser og en koselig by. Snart flytter han inn i en leilighet to minutter unna stadion. Det er praktisk når man ikke har lappen, og en dessuten en mulighet til å følge trenerens eksempel: Å sykle til trening i den grønne miljøbyen. - Mamma kommer til å være mer frem og tilbake, mens kjæresten min studerer i Oslo. Det blir litt frem og tilbake for familien, og det synes jeg er hyggelig, sier Dæhli – som nesten blir litt nedfor når det blir snakk om den siste tiden i Cardiff. - Det var ikke noe gøy sånn det ble, sier han og ser litt brydd ut. Da Ole Gunnar Solskjær forlot klubben, var han fast bestemt på å gi alt for å imponere de nye trenerne. Men han var ikke spesielt ønsket av den nye sjefen Russell Slade. - Jeg fikk fort en følelse av at dette kom til å bli en tøff periode. Spillestilen ble kraftig endret og det ble veldig vanskelig for meg å få en rolle i laget som gjorde at jeg kunne prestere godt. Det var rett og slett bare krasj når det gjaldt filosofien.
Mats Møller Dæhli (19) har kommet til en klubbhverdag i Tyskland som på mange måter ikke kan sammenlignes med det han opplevde i Storbritannia. Selv kaller han det «perfekt». kommet til en klubbhverdag i Tyskland som på mange måter ikke kan sammenlignes med det han opplevde i Storbritannia. Selv kaller han det «perfekt».